Выразнай кампазіцыйнай і колеравай інтэрпрэтацыяй адзначана і жывапіснае палатно “Крычаў”. Па ўнутраным гучанні адначасова лірычнае і эпічнае, яно сведчыць пра абвостранае ўспрыманне мастака ў працэсе яго стварэння. Панарамнае ў сваёй кампазіцыі і пабудаванае на рамантычнай гульні святла і цені, яно набыло высокае мастацкае абагульненне “малой радзімы”, дзе і пачаўся шлях творцы. У некаторых работах (“Крыгаход”, “Дзяды”, “Ветраны дзень”, “Адліга”, “Зацішша”, “Ціхі дзень зімы”, “Восень. Ляцяць жураўлі”) Антон мэтанакіроўваецца да эмацыйнага і філасофскага напаўнення.